title: Vykonávacie Nariadenie Komisie (EÚ) 2019/1948 z 25. novembra 2019, ktorým sa začína prešetrovanie týkajúce sa možného obchádzania antidumpingových opatrení uložených vykonávacím nariadením Komisie (EÚ) 2018/186 na dovoz určitých druhov ocele odolnej proti korózii s pôvodom v Čínskej ľudovej republike a ktorým sa zavádza registrácia takéhoto dovozu

text:
                  26.11.2019

                  SK

                  Úradný vestník Európskej únie

                  L 304/10

         VYKONÁVACIE NARIADENIE KOMISIE (EÚ) 2019/1948
         z 25. novembra 2019,
         ktorým sa začína prešetrovanie týkajúce sa možného obchádzania antidumpingových opatrení uložených vykonávacím nariadením Komisie (EÚ) 2018/186 na dovoz určitých druhov ocele odolnej proti korózii s pôvodom v Čínskej ľudovej republike a ktorým sa zavádza registrácia takéhoto dovozu
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 o ochrane pred dumpingovými dovozmi z krajín, ktoré nie sú členmi Európskej únie (1), a najmä na jeho článok 13 ods. 3 a článok 14 ods. 5,
         po informovaní členských štátov,
         keďže:
         A.   PREŠETROVANIE Z ÚRADNEJ MOCI

                     (1)

                     Európska komisia (ďalej len „Komisia“) sa podľa článku 13 ods. 3 a článku 14 ods. 5 nariadenia (EÚ) 2016/1036 (ďalej len „základné nariadenie“) rozhodla z vlastnej iniciatívy prešetriť možné obchádzanie antidumpingových opatrení uložených na dovoz určitých druhov ocele odolnej proti korózii s pôvodom v Čínskej ľudovej republike a zaviesť registráciu takéhoto dovozu.

               B.   VÝROBOK

                     (2)

                     Výrobkom, ktorého sa možné obchádzanie týka, sú ploché valcované výrobky zo železa alebo z legovanej alebo nelegovanej ocele; upokojené hliníkom; pokovované zinkom a/alebo hliníkom alebo s povlakom zinku a/alebo hliníka žiarovým pozinkovaním, a to bez použitia iného kovu; chemicky pasivované; obsahujúce: 0,015 hmotnostného % alebo viac, ale nie viac než 0,170 hmotnostného % uhlíka, 0,015 hmotnostného % alebo viac, ale nie viac než 0,100 hmotnostného % hliníka, nie viac než 0,045 hmotnostného % nióbu, nie viac než 0,010 hmotnostného % titánu a nie viac než 0,010 hmotnostného % vanádu; predkladané vo zvitkoch, v plechoch rezaných na dĺžku a úzkych pásoch.
                     Tieto výrobky sú vylúčené:

                                 —

                                 výrobky z nehrdzavejúcej ocele, z kremíkovej elektrotechnickej ocele a rýchloreznej ocele,

                                 —

                                 výrobky ďalej neupravené inak než valcovaním za tepla alebo valcovaním za studena (úberom za studena),

                           Dotknutý výrobok v súčasnosti patrí pod číselné znaky KN ex 7210 41 00, ex 7210 49 00, ex 7210 61 00, ex 7210 69 00, ex 7212 30 00, ex 7212 50 61, ex 7212 50 69, ex 7225 92 00, ex 7225 99 00, ex 7226 99 30 a ex 7226 99 70 (kódy TARIC: 7210410020, 7210490020, 7210610020, 7210690020, 7212300020, 7212506120, 7212506920, 7225920020, 7225990022, 7225990092, 7226993010, 7226997094) a má pôvod v Čínskej ľudovej republike (ďalej len „dotknutý výrobok“). Na tento výrobok sa vzťahujú opatrenia, ktoré sú v súčasnosti platné.
                     Výrobkom, ktorý je predmetom prešetrovania pre možné obchádzanie, sú určité druhy ocele odolnej proti korózii. Ide o ploché valcované výrobky zo železa alebo z legovanej ocele alebo nelegovanej ocele; pokovované zinkom a/alebo hliníkom a/alebo horčíkom alebo s povlakom zinku a/alebo hliníka a/alebo horčíka žiarovým pozinkovaním, tiež legované kremíkom; chemicky pasivované; tiež s dodatočnou úpravou povrchu, napríklad naolejovaním alebo zatavením; obsahujúce: nie viac ako 0,5 hmotnostného % uhlíka, nie viac ako 1,1 hmotnostného % hliníka, nie viac ako 0,12 hmotnostného % nióbu, nie viac ako 0,17 hmotnostného % titánu a nie viac ako 0,15 hmotnostného % vanádu; predkladané vo zvitkoch, v plechoch rezaných na dĺžku a úzkych pásoch, v súčasnosti patriace pod číselné znaky KN ex 7210 41 00, ex 7210 49 00, ex 7210 61 00, ex 7210 69 00, ex 7210 90 80, ex 7212 30 00, ex 7212 50 61, ex 7212 50 69, ex 7212 50 90, ex 7225 92 00, ex 7225 99 00, ex 7226 99 30, ex 7226 99 70 (kódy TARIC: 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013, 7226997093), s pôvodom v Čínskej ľudovej republike (ďalej len „výrobok, ktorý je predmetom prešetrovania“).
                     Tieto výrobky sú vylúčené:

                                 —

                                 výrobky z nehrdzavejúcej ocele, z kremíkovej elektrotechnickej ocele a rýchloreznej ocele,

                                 —

                                 výrobky ďalej neupravené inak než valcovaním za tepla alebo valcovaním za studena (úberom za studena),

                                 —

                                 dotknutý výrobok vymedzený v odôvodnení 2.

               C.   EXISTUJÚCE OPATRENIA

                     (3)

                     Opatreniami, ktoré sú v súčasnosti platné a ktoré sú možno obchádzané, sú antidumpingové opatrenia uložené vykonávacím nariadením Komisie (EÚ) 2018/186 (2) (ďalej len „existujúce opatrenia“).

               D.   DÔVODY

                     (4)

                     Komisia má k dispozícii dostatočné dôkazy o tom, že existujúce antidumpingové opatrenia na dovoz dotknutého výrobku s pôvodom v Čínskej ľudovej republike sú obchádzané miernou úpravou dotknutého výrobku.

                     (5)

                     Konkrétnejšie, zo štatistík TARIC vyplýva, že po uložení konečného antidumpingového cla na dotknutý výrobok uloženého vykonávacím nariadením Komisie (EÚ) 2018/186 došlo k významnej zmene v štruktúre obchodu, pokiaľ ide o vývoz z Čínskej ľudovej republiky do Únie. Zdá sa, že pre túto zmenu neexistuje žiadna iná náležitá príčina alebo ekonomické opodstatnenie než uloženie cla.

                     (6)

                     Okrem toho dôkazy poukazujú na skutočnosť, že táto zmena vyplýva z dovozu mierne upraveného dotknutého výrobku, napríklad aplikáciou tenkej vrstvy oleja, miernym zvýšením obsahu uhlíka, hliníka, nióbu, titánu alebo vanádu, alebo zámenou jednoduchého pozinkovania alebo hliníkovania za napr. pokovovanie súčasne zinkom, horčíkom a hliníkom. Dôkazy prima facie preukazujú, že okrem uloženia cla neexistuje pre takéto praktiky, proces alebo činnosť iná náležitá príčina ani iné ekonomické opodstatnenie.

                     (7)

                     Komisia okrem toho získala dostatočné dôkazy prima facie o tom, že nápravné účinky existujúcich antidumpingových opatrení na dotknutý výrobok sú oslabované, a to z hľadiska množstva aj ceny. Dovoz dotknutého výrobku bol podľa všetkého nahradený značným objemom dovozu výrobku, ktorý je predmetom prešetrovania. Navyše existujú dostatočné dôkazy prima facie o tom, že výrobok, ktorý je predmetom prešetrovania, sa dováža za nižšie ceny, než je cena nespôsobujúca ujmu stanovená v rámci prešetrovania, ktoré viedlo k uloženiu existujúcich opatrení.

                     (8)

                     Napokon, Komisia získala dostatočné dôkazy prima facie o tom, že ceny výrobku, ktorý je predmetom prešetrovania, sú dumpingové vo vzťahu k normálnej hodnote, ktorá bola predtým stanovená.

                     (9)

                     Ak sa počas prešetrovania zistia aj iné praktiky obchádzania, na ktoré sa vzťahuje článok 13 základného nariadenia, než sú už uvedené praktiky, prešetrovanie sa môže vzťahovať aj na tieto praktiky.

               E.   POSTUP

                     (10)

                     Komisia na základe uvedených skutočností dospela k záveru, že existujú dostatočné dôkazy na odôvodnenie začatia prešetrovania podľa článku 13 ods. 3 základného nariadenia a na zavedenie registrácie dovozu výrobkov, ktoré sú predmetom prešetrovania, v súlade s článkom 14 ods. 5 základného nariadenia.

               a)   Dotazníky

                     (11)

                     Komisia s cieľom získať informácie, ktoré považuje za potrebné na účely svojho prešetrovania, zašle dotazníky známym vývozcom/výrobcom a známym združeniam vývozcov/výrobcov v Čínskej ľudovej republike. Je možné, že v prípade potreby sa informácie budú požadovať aj od výrobného odvetvia Únie.

                     (12)

                     Všetky zainteresované strany by mali v každom prípade bezodkladne kontaktovať Komisiu, najneskôr však v lehote stanovenej v článku 3 ods. 2 tohto nariadenia. Lehota stanovená v článku 3 ods. 2 tohto nariadenia sa uplatňuje na všetky zainteresované strany.

                     (13)

                     Začatie prešetrovania sa oznámi orgánom Čínskej ľudovej republiky.

               b)   Zber informácií a vypočutia

                     (14)

                     Všetky zainteresované strany vrátane výrobného odvetvia Únie, dovozcov a každého príslušného združenia sa vyzývajú, aby písomne oznámili svoje stanoviská a poskytli podporné dôkazy, pričom takéto podania sa musia predložiť v lehote stanovenej v článku 3 ods. 2 Komisia môže okrem toho zainteresované strany vypočuť za predpokladu, že podajú písomnú žiadosť a preukážu, že na ich vypočutie existujú osobitné dôvody.

               c)   Oslobodenie od registrácie dovozu alebo od opatrení

                     (15)

                     V súlade s článkom 13 ods. 4 základného nariadenia môže byť dovoz výrobku, ktorý je predmetom prešetrovania, oslobodený od registrácie alebo od opatrení, ak tento dovoz nepredstavuje obchádzanie.

               F.   REGISTRÁCIA

                     (16)

                     Podľa článku 14 ods. 5 základného nariadenia sa má na dovoz výrobku, ktorý je predmetom prešetrovania, zaviesť registrácia, aby sa zabezpečilo, že ak sa pri prešetrovaní zistí obchádzanie opatrení, bude možné vybrať antidumpingové clá v príslušnej výške odo dňa uloženia povinnosti registrácie takéhoto dovozu.

               G.   LEHOTY

                     (17)

                     V záujme správneho administratívneho postupu by sa mali stanoviť lehoty, v rámci ktorých:

                                 —

                                 sa zainteresované strany môžu Komisii prihlásiť, písomne vyjadriť svoje stanoviská a predložiť vyplnené dotazníky alebo akékoľvek iné informácie, ktoré sa majú pri prešetrovaní zohľadniť,

                                 —

                                 zainteresované strany môžu písomne požiadať Komisiu o vypočutie.

                     (18)

                     Upozorňujeme, že uplatňovanie procesných práv stanovených v základnom nariadení závisí od prihlásenia sa strany v rámci lehôt stanovených v článku 3 tohto nariadenia.

               H.   NESPOLUPRÁCA

                     (19)

                     Ak niektorá zainteresovaná strana odmietne sprístupniť potrebné informácie, alebo ich neposkytne v príslušných lehotách, alebo významnou mierou bráni v prešetrovaní, zistenia, či už pozitívne alebo negatívne, možno v súlade s článkom 18 základného nariadenia vypracovať na základe dostupných skutočností.

                     (20)

                     Ak sa zistí, že niektorá zainteresovaná strana poskytla nepravdivé alebo zavádzajúce informácie, tieto informácie sa nezohľadnia a môžu sa použiť dostupné skutočnosti v súlade s článkom 18 základného nariadenia.

                     (21)

                     Ak niektorá zainteresovaná strana nespolupracuje alebo spolupracuje len čiastočne a zistenia sa preto v súlade s článkom 18 základného nariadenia zakladajú na dostupných skutočnostiach, výsledok môže byť pre túto stranu menej priaznivý než v prípade, keby bola spolupracovala.

               I.   HARMONOGRAM PREŠETROVANIA

                     (22)

                     V súlade s článkom 13 ods. 3 základného nariadenia sa prešetrovanie ukončí do deviatich mesiacov odo dňa nadobudnutia účinnosti tohto nariadenia.

               J.   SPRACOVANIE OSOBNÝCH ÚDAJOV

                     (23)

                     So všetkými osobnými údajmi získanými počas tohto prešetrovania sa bude zaobchádzať v súlade s nariadením Európskeho parlamentu a Rady (EÚ) 2018/1725 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov (3).

                     (24)

                     Oznámenie o ochrane údajov, ktoré informuje všetky fyzické osoby o spracúvaní osobných údajov v rámci činností Komisie v oblasti ochrany obchodu, je dostupné na webovom sídle GR pre obchod: http://ec.europa.eu/trade/policy/accessing-markets/trade-defence/.

               K.   ÚRADNÍK PRE VYPOČUTIE

                     (25)

                     Zainteresované strany sa môžu obrátiť na úradníka pre vypočutie v obchodných konaniach. Úradník pre vypočutie skúma žiadosti o prístup k spisu, spory týkajúce sa dôvernosti dokumentov, žiadosti o predĺženie lehôt a akékoľvek iné žiadosti týkajúce sa práv zainteresovaných strán a tretích strán na obhajobu, ktoré môžu vzniknúť počas konania.

                     (26)

                     Úradník pre vypočutie môže usporiadať vypočutia a pôsobiť ako sprostredkovateľ medzi zainteresovanou stranou, resp. stranami a útvarmi Komisie v snahe zabezpečiť plné uplatnenie práv zainteresovaných strán na obhajobu.

                     (27)

                     Žiadosť o vypočutie úradníkom pre vypočutie by sa mala predložiť písomne a mali by sa v nej uviesť dôvody žiadosti. Úradník pre vypočutie preskúma dôvody žiadostí. Tieto vypočutia by sa mali uskutočniť len vtedy, ak otázky neboli vyriešené s útvarmi Komisie v čase na to určenom.

                     (28)

                     Každá takáto žiadosť musí byť podaná včas a bezodkladne s cieľom neohroziť riadny priebeh konania. Na tento účel by sa mali zainteresované strany obrátiť na úradníka pre vypočutie v najskoršom možnom čase po vzniknutí udalosti odôvodňujúcej takúto intervenciu. Časové rámce stanovené v článku 3 na predloženie žiadosti o vypočutie útvarmi Komisie sa v zásade primerane uplatňujú na žiadosti o vypočutie úradníkom pre vypočutie. Ak sa žiadosti o vypočutie predložia mimo príslušných časových rámcov, úradník pre vypočutie preskúma aj dôvody takéhoto oneskorenia, povahu nastolených otázok a vplyv uvedených otázok na práva na obhajobu, a to s náležitým ohľadom na záujmy dobrej správy vecí verejných a včasné ukončenie prešetrovania.

                     (29)

                     Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovom sídle Generálneho riaditeľstva pre obchod: http://ec.europa.eu/trade/trade-policy-and-you/contacts/hearing-officer/,

               PRIJALA TOTO NARIADENIE:

            Článok 1
            Týmto sa začína prešetrovanie podľa článku 13 ods. 3 nariadenia (EÚ) 2016/1036 s cieľom určiť, či sa dovozom plochých valcovaných výrobkov zo železa alebo z legovanej ocele alebo nelegovanej ocele; pokovovaných zinkom a/alebo hliníkom a/alebo horčíkom alebo s povlakom zinku a/alebo hliníka a/alebo horčíka žiarovým pozinkovaním, tiež legovaných kremíkom; chemicky pasivovaných; tiež s dodatočnou úpravou povrchu, napríklad naolejovaním alebo zatavením; obsahujúcich: nie viac ako 0,5 hmotnostného % uhlíka, nie viac ako 1,1 hmotnostného % hliníka, nie viac ako 0,12 hmotnostného % nióbu, nie viac ako 0,17 hmotnostného % titánu a nie viac ako 0,15 hmotnostného % vanádu; predkladaných vo zvitkoch, v plechoch rezaných na dĺžku a úzkych pásoch, v súčasnosti patriacich pod číselné znaky KN ex 7210 41 00, ex 7210 49 00, ex 7210 61 00, ex 7210 69 00, ex 7210 90 80, ex 7212 30 00, ex 7212 50 61, ex 7212 50 69, ex 7212 50 90, ex 7225 92 00, ex 7225 99 00, ex 7226 99 30, ex 7226 99 70 (kódy TARIC: 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013, 7226997093) (ďalej len „určité druhy ocele odolnej proti korózii“), s pôvodom v Čínskej ľudovej republike, do Únie, obchádzajú opatrenia uložené vykonávacím nariadením Komisie (EÚ) 2018/186.
            Tieto výrobky sú vylúčené:

                        —

                        výrobky z nehrdzavejúcej ocele, z kremíkovej elektrotechnickej ocele a rýchloreznej ocele,

                        —

                        výrobky ďalej neupravené inak než valcovaním za tepla alebo valcovaním za studena (úberom za studena),

                        —

                        dotknutý výrobok vymedzený v odôvodnení 2.

            Článok 2
            Colné orgány prijmú v súlade s článkom 13 ods. 3 a článkom 14 ods. 5 nariadenia (EÚ) 2016/1036 náležité opatrenia na registráciu dovozu výrobkov uvedených v článku 1 tohto nariadenia do Únie.
            Povinnosť registrácie sa skončí deväť mesiacov po dátume nadobudnutia účinnosti tohto nariadenia.
            Komisia môže prostredníctvom nariadenia colným orgánom nariadiť, aby zastavili registráciu v prípade dovozu výrobkov do Únie uskutočňovaného vývozcami/výrobcami, ktorí požiadali o oslobodenie od registrácie a o ktorých sa zistilo, že spĺňajú podmienky na udelenie oslobodenia.

            Článok 3

               1.   Kópia dotazníkov je k dispozícii na webovom sídle GR pre obchod http://trade.ec.europa.eu/tdi/case_details.cfm?id=2409.

               2.   Zainteresované strany, ak sa ich vyjadrenia majú v rámci prešetrovania zohľadniť, sa musia Komisii prihlásiť, písomne uviesť svoje stanoviská a predložiť vyplnené dotazníky alebo akékoľvek iné informácie do 37 dní odo dňa nadobudnutia účinnosti tohto nariadenia, pokiaľ nie je stanovené inak.

               3.   V tej istej 37-dňovej lehote môžu zainteresované strany takisto požiadať Komisiu o vypočutie.

               4.   Na informácie predkladané Komisii na účely prešetrovaní na ochranu obchodu sa nesmú vzťahovať autorské práva. Zainteresované strany si musia pred tým, ako Komisii predložia informácie a/alebo údaje, na ktoré sa vzťahujú autorské práva tretej strany, vyžiadať od držiteľa autorských práv osobitné povolenie, v ktorom sa výslovne povoľuje, že: a) Komisia môže používať dané informácie a údaje na účely tohto konania na ochranu obchodu a b) dané informácie a/alebo údaje sa môžu poskytnúť zainteresovaným stranám tohto prešetrovania, a to vo forme, ktorá im umožní uplatniť ich právo na obhajobu.

               5.   Všetky písomné podania vrátane informácií požadovaných v tomto nariadení, vyplnených dotazníkov a korešpondencie, ktoré zainteresované strany poskytujú ako dôverné, sa označia ako Limited (4).

               6.   Od zainteresovaných strán, ktoré poskytujú informácie označené ako Limited, sa požaduje, aby v súlade s článkom 19 ods. 2 nariadenia (EÚ) 2016/1036 predložili súhrn týchto informácií, ktorý nemá dôverný charakter a ktorý sa označí ako For inspection by interested parties. Tento súhrn by mal byť dostatočne podrobný, aby umožnil primerane pochopiť podstatu predložených dôverných informácií. Ak zainteresovaná strana, ktorá poskytuje dôverné informácie, nepredloží ich súhrn, ktorý nemá dôverný charakter, v požadovanom formáte a kvalite, nemusí sa na takéto informácie prihliadať.

               7.   Zainteresované strany sa vyzývajú, aby všetky podania a žiadosti vrátane naskenovaných splnomocnení a osvedčení predkladali cez platformu TRON.tdi (https://tron.trade.ec.europa.eu/tron/TDI); výnimku tvoria rozsiahle odpovede, ktoré sa na nosičoch CD-R alebo DVD predkladajú osobne alebo sa zasielajú doporučene.
               Na získanie prístupu k platforme TRON.tdi potrebujú zainteresované strany účet služby EU Login. Úplné pokyny týkajúce sa spôsobu registrácie a používania platformy TRON.tdi sú k dispozícii na stránke https://webgate.ec.europa.eu/tron/resources/documents/gettingStarted.pdf.
               Použitím platformy TRON.tdi alebo e-mailu zainteresované strany vyjadrujú súhlas s pravidlami platnými pre elektronické podania uvedenými v dokumente „KOREŠPONDENCIA S EURÓPSKOU KOMISIOU V PRÍPADOCH TÝKAJÚCICH SA OCHRANY OBCHODU“ uverejnenom na webovom sídle Generálneho riaditeľstva pre obchod: http://trade.ec.europa.eu/doclib/docs/2014/june/tradoc_152582.pdf.
               Zainteresované strany musia uviesť svoje meno (názov), adresu, telefónne číslo a platnú e-mailovú adresu a mali by zabezpečiť, aby bola uvedená e-mailová adresa funkčným oficiálnym pracovným e-mailom, ktorý sa denne kontroluje. Po poskytnutí kontaktných údajov bude Komisia komunikovať so zainteresovanými stranami iba prostredníctvom e-mailu, pokiaľ výslovne nepožiadajú o doručenie všetkých dokumentov Komisie inými komunikačnými prostriedkami alebo ak si povaha dokumentov, ktoré sa majú zaslať, nevyžaduje použitie doporučenej zásielky. Ďalšie pravidlá a informácie týkajúce sa korešpondencie s Komisiou vrátane zásad, ktoré sa vzťahujú na podania prostredníctvom e-mailu, nájdu zainteresované strany v už spomínaných pokynoch o komunikácii so zainteresovanými stranami.
               Adresa Komisie na účely korešpondencie:

                           European Commission

                           Directorate-General for Trade

                           Directorate H

                           Office: CHAR 04/039

                           1049 Brussels

                           BELGIUM

                           TRON.tdi: https://tron.trade.ec.europa.eu/tron/TDI

                     E-mail: TRADE-R705-CORROSION-RESISTANT-STEELS@ec.europa.eu

            Článok 4
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 25. novembra 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 176, 30.6.2016, s. 21.

            (2)  VYKONÁVACIE NARIADENIE KOMISIE (EÚ) 2018/186 zo 7. februára 2018, ktorým sa ukladá konečné antidumpingové clo a s konečnou platnosťou vyberá predbežné clo uložené na dovoz určitých druhov ocele odolnej proti korózii s pôvodom v Čínskej ľudovej republike (Ú. v. EÚ L 34, 8.2.2018, s. 16).

            (3)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES, Ú. v. EÚ L 295, 21.11.2018, s. 39.

            (4)  Dokument označený ako Limited je dokument, ktorý sa považuje za dôverný v zmysle článku 19 základného nariadenia a článku 6 Dohody WTO o implementácii článku VI dohody GATT z roku 1994 (antidumpingová dohoda). Tento dokument je chránený aj podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).


title: Vykonávacie nariadenie komisie (EÚ) 2020/107 z 23. januára 2020 o povolení ponceau 4R ako kŕmnej doplnkovej látky pre psy, mačky a okrasné ryby (Text s významom pre EHP)

text:
                  24.1.2020

                  SK

                  Úradný vestník Európskej únie

                  L 19/18

         VYKONÁVACIE NARIADENIE KOMISIE (EÚ) 2020/107
         z 23. januára 2020
         o povolení ponceau 4R ako kŕmnej doplnkovej látky pre psy, mačky a okrasné ryby
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
         keďže:

                     (1)

                     V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení. V článku 10 ods. 2 nariadenia (ES) č. 1831/2003 sa stanovuje prehodnotenie doplnkových látok povolených podľa smernice Rady 70/524/EHS (2).

                     (2)

                     Látka ponceau 4R bola smernicou 70/524/EHS povolená bez časového obmedzenia ako kŕmna doplnková látka pre okrasné ryby, patriaca do skupiny „farbivá vrátane pigmentov“ pod položku „iné farbivá“. Takisto bola povolená bez časového obmedzenia ako kŕmna doplnková látka pre psy a mačky, patriaca do skupiny „farbivá vrátane pigmentov“ pod položku „farbivá povolené na farbenie potravín na základe predpisov Spoločenstva“. Doplnková látka bola následne zapísaná do registra kŕmnych doplnkových látok ako existujúci výrobok, a to v súlade s článkom 10 ods. 1 písm. b) nariadenia (ES) č. 1831/2003.

                     (3)

                     V súlade s článkom 10 ods. 2 nariadenia (ES) č. 1831/2003 v spojení s jeho článkom 7 bola predložená žiadosť o prehodnotenie látky ponceau 4R ako kŕmnej doplnkovej látky pre okrasné ryby a pre psy a mačky. Žiadateľ požiadal o zaradenie uvedenej doplnkovej látky do kategórie doplnkových látok „senzorické doplnkové látky“ a do funkčnej skupiny „farbivá“. K žiadosti boli priložené údaje a doklady vyžadované podľa článku 7 ods. 3 nariadenia (ES) č. 1831/2003.

                     (4)

                     Európsky úrad pre bezpečnosť potravín (ďalej len „úrad“) v stanovisku zo 6. marca 2018 (3) skonštatoval, že ponceau 4R nemá za navrhovaných podmienok používania negatívny účinok na zdravie zvierat. Takisto dospel k záveru, že inhalačné vystavenie doplnkovej látke sa považuje za nebezpečné pre používateľa doplnkovej látky a že nemožno dospieť k záveru, pokiaľ ide o dráždivosť pokožky alebo očí a o kožnú citlivosť. Komisia sa preto domnieva, že by sa mali prijať vhodné ochranné opatrenia s cieľom zabrániť negatívnym účinkom na zdravie ľudí, najmä pokiaľ ide o používateľov doplnkovej látky. V súlade s nariadením Komisie (ES) č. 429/2008 (4) sa vo fáze I posúdenia environmentálneho rizika zistilo, že ponceau 4R ako doplnková látka pre zvieratá, ktoré nie sú určené na výrobu potravín, je vyňatá z ďalšieho posudzovania pre nepravdepodobnosť významného vplyvu na životné prostredie, keďže neexistujú žiadne vedecky podložené dôkazy týkajúce sa obáv, ktoré úrad identifikoval v uvedenom stanovisku. Úrad takisto uviedol, že v prípade tejto doplnkovej látky, ktorá je povolená aj v potravinách, pričom jej funkcia v potravinách je rovnaká ako v prípade krmiva, nemusí byť ďalšie preukázanie účinnosti potrebné. Úrad však vzhľadom na široké spektrum krmív požiadal o ďalšie preukazovanie. Žiadateľ preukázal účinnosť na obvyklej matrici 50 mg/kg krmiva, no zároveň uviedol, že v prípade iných matríc (krmivo pre spoločenské zvieratá môže byť takmer bielej až tmavohnedej farby) možno použiť aj nižšie úrovne, najmä pri svetlých matriciach (žiadateľ poskytol v dokumentácii dôkazy pre nižšie úrovne). Keďže je maximálne odporúčané množstvo tejto doplnkovej látky navrhované úradom podobné množstvám povoleným pre potraviny v rôznych druhoch výrobkov, Komisia sa domnieva, že o účinnosti tejto látky existujú dostatočné dôkazy. Úrad nepovažuje za potrebné stanoviť osobitné požiadavky na monitorovanie po umiestnení na trh. Zároveň overil správu o metóde analýzy kŕmnej doplnkovej látky v krmive predloženú referenčným laboratóriom zriadeným nariadením (ES) č. 1831/2003.

                     (5)

                     Z posúdenia ponceau 4R vyplýva, že podmienky povolenia stanovené v článku 5 nariadenia (ES) č. 1831/2003 sú splnené. Používanie uvedenej doplnkovej látky by sa preto malo povoliť podľa prílohy k tomuto nariadeniu.

                     (6)

                     Keďže neexistujú bezpečnostné dôvody na okamžité uplatňovanie zmien podmienok povolenia, pokiaľ ide o príslušnú látku, je vhodné poskytnúť zainteresovaným stranám prechodné obdobie, aby sa pripravili na plnenie nových požiadaviek vyplývajúcich z povolenia.

                     (7)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Povolenie
            Látka špecifikovaná v prílohe, ktorá patrí do kategórie doplnkových látok „senzorické doplnkové látky“ a do funkčnej skupiny „farbivá“, sa za podmienok stanovených v uvedenej prílohe povoľuje ako doplnková látka vo výžive zvierat.

            Článok 2
            Prechodné opatrenia

               1.   Látka špecifikovaná v prílohe a premixy obsahujúce uvedenú látku, ktoré sú vyrobené a označené pred 13. augustom 2020 v súlade s pravidlami uplatniteľnými pred 13. februárom 2020, možno naďalej uvádzať na trh a používať až do vyčerpania existujúcich zásob.

               2.   Kŕmne suroviny a kŕmne zmesi obsahujúce látku špecifikovanú v prílohe, ktoré sú vyrobené a označené pred 13. februárom 2022 v súlade s pravidlami platnými pred 13. februárom 2020, možno naďalej uvádzať na trh a používať až do vyčerpania existujúcich zásob.

            Článok 3
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 23. januára 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 268, 18.10.2003, s. 29.

            (2)  Smernica Rady 70/524/EHS z 23. novembra 1970 o prídavných látkach do krmív (Ú. v. ES L 270, 14.12.1970, s. 1).

            (3)  Vestník EFSA (EFSA Journal) (2018) 16(3):5222.

            (4)  Nariadenie Komisie (ES) č. 429/2008 z 25. apríla 2008 o podrobných pravidlách implementácie nariadenia Európskeho parlamentu a Rady (ES) č. 1831/2003, pokiaľ ide o prípravu a predkladanie žiadostí a posudzovanie a povoľovanie kŕmnych doplnkových látok (Ú. v. EÚ L 133, 22.5.2008, s. 1).

            PRÍLOHA

                        Identifikačné číslo doplnkovej látky

                        Doplnková látka

                        Zloženie, chemický vzorec, opis, analytická metóda

                        Druh alebo kategória zvierat

                        Maximálny vek

                        Minimálny obsah

                        Maximálny obsah

                        Iné ustanovenia

                        Koniec platnosti povolenia

                        mg účinnej látky na kg kompletného krmiva s 12 % obsahom vlhkosti

                           Kategória: senzorické doplnkové látky. Funkčná skupina: farbivá. i) Látky, ktoré sfarbujú krmivá alebo obnovujú ich farbu.

                        2a124

                        Ponceau 4R

                           Zloženie doplnkovej látky

                        Hlavnou zložkou ponceau 4R je sodná soľ.
                        Tuhá forma (prášok alebo granule)

                        Mačky

                        –

                        –

                        31

                                    1.

                                    V návode na použitie doplnkovej látky a premixu sa musia uvádzať podmienky skladovania a stabilita pri tepelnom ošetrení.

                                    2.

                                    Pre používateľov doplnkovej látky a premixov stanovia prevádzkovatelia krmivárskych podnikov prevádzkové postupy a organizačné opatrenia s cieľom riešiť potenciálne riziká vyplývajúce z ich používania. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premixy sa musia používať s osobnými ochrannými prostriedkami vrátane prostriedkov na ochranu očí, pokožky, úst a dýchacích ciest.

                        13. február 2030

                           Charakteristika účinnej látky ako sodnej soli

                        Ponceau 4R sa v podstate skladá z 2-hydroxy-1-(4-sulfonáto-1-naftylazo)-naftalén-6,8-disulfonátu trisodného a vedľajších farbív spolu s chloridom sodným a/alebo síranom sodným ako základnými nefarebnými zložkami.
                        Povoľujú sa tiež vápenaté a draselné soli.
                        Chemický vzorec: C20H11N2O10S3Na3

                        Tuhá forma (prášok alebo granule) vyrobená chemickou syntézou
                        CAS č.: 2611-82-7
                        Kritériá čistoty

                                    —

                                    celkový obsah farbív vypočítaný ako sodná soľ ≥ 80 % (stanovený obsah),

                                    —

                                    vedľajšie farbivá ≤ 1 %,

                                    —

                                    organické zlúčeniny iné ako farbivá ≤ 0,5 %,

                                    —

                                    nesulfónované primárne aromatické amíny (vypočítané ako anilín) ≤ 0,01 %.

                           Analytická metóda
                            (1)

                        Na stanovenie celkového obsahu farbív ponceau 4R v kŕmnej doplnkovej látke:
                        Spektrofotometria pri 505 nm a titrácia chloridom titanitým, ako je opísané v nariadení Komisie (EÚ) č. 231/2012 odkazujúcom na FAO JECFA Combined Compendium for Food Additive Specifications (Analytické metódy, zväzok 4) a monografiu č. 11 (2011) „Ponceau 4R“.
                        Na stanovenie množstva ponceau 4R v krmivách:
                        vysokoúčinná kvapalinová chromatografia s tandemovou hmotnostnou spektrometriou (LC-MS/MS)

                        Psy

                        –

                        –

                        37

                           Kategória: senzorické doplnkové látky. Funkčná skupina: farbivá. iii) Látky, ktoré priaznivo ovplyvňujú farbu okrasných rýb alebo vtákov

                        2a124

                        Ponceau 4R

                           Zloženie doplnkovej látky

                        Hlavnou zložkou ponceau 4R je sodná soľ.
                        Tuhá forma (prášok alebo granule)

                        okrasné ryby

                        –

                        –

                        137

                                    1.

                                    V návode na použitie doplnkovej látky a premixu sa musia uvádzať podmienky skladovania a stabilita pri tepelnom ošetrení.

                                    2.

                                    Pre používateľov doplnkovej látky a premixov stanovia prevádzkovatelia krmivárskych podnikov prevádzkové postupy a organizačné opatrenia s cieľom riešiť potenciálne riziká vyplývajúce z ich používania. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premixy sa musia používať s osobnými ochrannými prostriedkami vrátane prostriedkov na ochranu očí, pokožky, úst a dýchacích ciest.

                        It-13 ta’ Frar 2030

                           Charakteristika účinnej látky ako sodnej soli

                        Ponceau 4R sa v podstate skladá z 2-hydroxy-1-(4-sulfonáto-1-naftylazo)-naftalén-6,8-disulfonátu trisodného a vedľajších farbív spolu s chloridom sodným a/alebo síranom sodným ako základnými nefarebnými zložkami.
                        Povoľujú sa tiež vápenaté a draselné soli.
                        Chemický vzorec: C20H11N2O10S3Na3

                        Tuhá forma (prášok alebo granule) vyrobená chemickou syntézou
                        CAS č.: 2611-82-7
                        Kritériá čistoty

                                    —

                                    celkový obsah farbív vypočítaný ako sodná soľ ≥ 80 % (stanovený obsah),

                                    —

                                    vedľajšie farbivá ≤ 1 %,

                                    —

                                    organické zlúčeniny iné ako farbivá ≤ 0,5 %,

                                    —

                                    nesulfónované primárne aromatické amíny (vypočítané ako anilín) ≤ 0,01 %.

                           Analytická metóda
                            (1)

                        Na stanovenie celkového obsahu farbív ponceau 4R v kŕmnej doplnkovej látke:
                        Spektrofotometria pri 505 nm a titrácia chloridom titanitým, ako je opísané v nariadení Komisie (EÚ) č. 231/2012 odkazujúcom na FAO JECFA Combined Compendium for Food Aditive Specifications (Analytické metódy, zväzok 4) a monografiu č. 11 (2011) „Ponceau 4R“.
                        Na stanovenie množstva ponceau 4R v krmivách:
                        vysokoúčinná kvapalinová chromatografia s tandemovou hmotnostnou spektrometriou (LC-MS/MS)

               (1)  Podrobné informácie o analytických metódach sú k dispozícii na tejto adrese referenčného laboratória: https://ec.europa.eu/jrc/en/eurl/feed-additives/evaluation-reports.


title: Vykonávacie nariadenie Komisie (EÚ) 2020/104 z 23. januára 2020, ktorým sa zavádza registrácia dovozu určitých plechov a zvitkov z nehrdzavejúcej ocele valcovaných za tepla s pôvodom v Čínskej ľudovej republike, na Taiwane a v Indonézii

text:
                  24.1.2020

                  SK

                  Úradný vestník Európskej únie

                  L 19/5

         VYKONÁVACIE NARIADENIE KOMISIE (EÚ) 2020/104
         z 23. januára 2020,
         ktorým sa zavádza registrácia dovozu určitých plechov a zvitkov z nehrdzavejúcej ocele valcovaných za tepla s pôvodom v Čínskej ľudovej republike, na Taiwane a v Indonézii
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (ďalej len „základné nariadenie“) (1), a najmä na jeho článok 14 ods. 5,
         po informovaní členských štátov,
         keďže:

                     (1)

                     Európska komisia (ďalej len „Komisia“) oznámila 12. augusta 2019 prostredníctvom oznámenia uverejneného v Úradnom vestníku Európskej únie (2) (ďalej len „oznámenie o začatí konania“) začatie antidumpingového konania (ďalej len „konanie“) týkajúceho sa dovozu určitých plechov a zvitkov z nehrdzavejúcej ocele valcovaných za tepla s pôvodom v Čínskej ľudovej republike (ďalej len „ČĽR“), na Taiwane a v Indonézii do Únie na základe podnetu, ktorý 28. júna 2019 podala Európska konfederácia železiarskeho a oceliarskeho priemyslu (EUROFER, ďalej len „navrhovateľ“) v mene štyroch výrobcov z Únie, ktorých výroba predstavuje celkovú výrobu určitých plechov a zvitkov z nehrdzavejúcej ocele valcovaných za tepla v Únii.

                     (2)

                     Dňa 10. októbra 2019 Komisia oznámila začatie antisubvenčného konania týkajúceho sa dovozu rovnakého výrobku s pôvodom v ČĽR a Indonézii (3) do Únie (ďalej len „súbežné antisubvenčné konanie“) podľa článku 10 nariadenia Európskeho parlamentu a Rady (EÚ) 2016/1037 z 8. júna 2016 o ochrane pred subvencovanými dovozmi z krajín, ktoré nie sú členmi Európskej únie (4) (ďalej len „základné antisubvenčné nariadenie“).

               1.   DOTKNUTÝ VÝROBOK A PODOBNÝ VÝROBOK

                     (3)

                     Výrobkom, ktorý podlieha registrácii (ďalej len „dotknutý výrobok“), sú ploché valcované výrobky z nehrdzavejúcej ocele, tiež vo zvitkoch (vrátane výrobkov rezaných na dĺžku a úzkych pásov), po valcovaní za tepla už ďalej neupravené, s vylúčením výrobkov nie vo zvitkoch, so šírkou 600 mm alebo väčšou a s hrúbkou presahujúcou 10 mm. Tieto výrobky v súčasnosti patria pod kódy HS 7219 11, 7219 12, 7219 13, 7219 14, 7219 22, 7219 23, 7219 24, 7220 11 a 7220 12. Tieto kódy HS sa uvádzajú len pre informáciu.

               2.   ŽIADOSŤ

                     (4)

                     Navrhovateľ už vo svojom podnete požiadal o registráciu dovozu. Dňa 31. októbra 2019 predložil samostatnú žiadosť o zavedenie registrácie v súvislosti s dovozom, ktorý je predmetom tohto konania, podľa článku 14 ods. 5 základného nariadenia. Navrhovateľ požadoval zavedenie registrácie dovozu dotknutého výrobku, aby bolo možné následne uplatňovať opatrenia na tento dovoz odo dňa uvedenej registrácie. Ďalšia komunikácia na podporu tejto žiadosti bola predložená 22. novembra a 10. decembra 2019.

                     (5)

                     Spoločnosť Marcegaglia Specialties (ďalej len „Marcegaglia“), ktorá je používateľom dotknutého výrobku a spolupracuje pri antidumpingovom konaní, predložila 14. novembra 2019 pripomienky k žiadosti navrhovateľa o zavedenie registrácie dovozu.

               3.   DÔVODY NA REGISTRÁCIU

                     (6)

                     Podľa článku 14 ods. 5 základného nariadenia môže Komisia nariadiť colným orgánom, aby prijali potrebné kroky na registráciu dovozu, aby bolo možné následne uplatňovať opatrenia na tento dovoz odo dňa uvedenej registrácie. Dovoz môže byť podrobený registrácii na základe žiadosti výrobného odvetvia Únie, ktorá obsahuje dostatočné dôkazy pre odôvodnenie takéhoto opatrenia.

                     (7)

                     Podľa navrhovateľa je registrácia odôvodnená, keďže dotknutý výrobok s pôvodom v ČĽR, na Taiwane a v Indonézii je dumpingový. Tvrdil, že výrobnému odvetviu Únie spôsobuje závažnú ujmu nárast dovozu s nízkymi cenami, ktorý naruší nápravný účinok prípadných konečných ciel tým, že umožňuje nahromadenie zásob.

                     (8)

                     Komisia preskúmala žiadosť so zreteľom na článok 10 ods. 4 základného nariadenia. Overila, či si boli dovozcovia vedomí alebo si mali byť vedomí dumpingu, pokiaľ ide o rozsah dumpingu a údajnej alebo zistenej ujmy. Takisto analyzovala, či dochádza k ďalšiemu podstatnému zvyšovaniu dovozu, ktoré by vzhľadom na jeho načasovanie a objem, ako aj na ďalšie okolnosti pravdepodobne vážne narušilo nápravný účinok konečného antidumpingového cla, ktoré sa má uplatniť.

               3.1.   Informovanosť dovozcov o dumpingu, jeho rozsahu a údajnej ujme

                     (9)

                     V oznámení o začatí tohto konania uverejnenom 12. augusta 2019 sa zdôraznilo, že vypočítané dumpingové rozpätia sú pre všetky krajiny značné. Ako celok a vzhľadom na rozsah údajných dumpingových rozpätí od 15,1 % do 54,3 % dôkazy uvedené v podnete v tejto fáze dostatočne potvrdzujú, že vyvážajúci výrobcovia uplatňujú praktiky dumpingu.

                     (10)

                     Podnet obsahoval aj dostatočné dôkazy o údajnej ujme spôsobenej výrobnému odvetviu Únie vrátane poklesu podielu na trhu a negatívneho vývoja iných kľúčových ukazovateľov výkonnosti výrobného odvetvia Únie.

                     (11)

                     Dané oznámenie o začatí konania sa uverejnením v Úradnom vestníku Európskej únie stáva verejným dokumentom, ku ktorému majú prístup všetci dovozcovia. Dovozcovia majú navyše ako zainteresované strany v prešetrovaní prístup k verzii podnetu, ktorá nemá dôverný charakter, a aj k spisu, ktorý nemá dôverný charakter. Komisia preto usúdila, že na základe toho si dovozcovia, ktorí sú skúsenými profesionálmi, boli vedomí alebo si mali byť vedomí údajných dumpingových praktík, ich rozsahu a údajnej ujmy (5).

                     (12)

                     Dospela preto k záveru, že prvé kritérium na zavedenie registrácie bolo splnené.

               3.2.   Ďalšie podstatné zvýšenie dovozu

                     (13)

                     Komisia analyzovala toto kritérium na základe štatistických údajov dostupných v databáze Surveillance 2 podľa informácií zhromaždených pre dotknutý výrobok. Na analýzu objemov dovozu z hľadiska žiadosti o zavedenie registrácie boli úplné štatistické údaje dostupné do novembra 2019 (vrátane). Komisia usúdila, že posudzovať by sa mala úroveň dovozu od augusta 2019 (mesiac, keď sa začalo prešetrovanie) až do posledného obdobia (teda novembra 2019) a že tieto objemy by sa mali porovnať s objemami dovozu počas obdobia prešetrovania. Nepovažovalo sa za vhodné porovnávať úroveň dovozu počas obdobia od augusta 2019 do novembra 2019 s úrovňou dovozu v rovnakých mesiacoch predchádzajúceho roka, keďže v spise nič nenasvedčovalo tomu, že dovoz určitých plechov a zvitkov z nehrdzavejúcej ocele valcovaných za tepla podlieha sezónnym výkyvom. Dovoz z dotknutých krajín sa vyvíjal takto:

                        Objem dovozu z dotknutých krajín (v tonách)

                                 Pôvod

                                 Obdobie prešetrovania

                                 Mesačný priemer

                                 Obdobie po začatí prešetrovania (*1)

                                 Mesačný priemer

                                 Δ
                                 OP – po začatí prešetrovania

                                    ČĽR

                                 220 705

                                 18 392

                                 110 568

                                 27 642

                                 + 50 %

                                    Indonézia

                                 107 107

                                 8 926

                                 9 011

                                 2 253

                                 –75 %

                                    Taiwan

                                 36 542

                                 3 045

                                 13 932

                                 3 483

                                 + 14 %

                                    Dotknuté krajiny

                                 364 354

                                 30 363

                                 133 511

                                 33 378

                                 + 10 %

                     (14)

                     Na základe týchto štatistických údajov Komisia zistila, že priemerný mesačný objem dovozu určitých plechov a zvitkov z nehrdzavejúcej ocele valcovaných za tepla z dotknutých krajín do Únie v období od septembra 2019 do novembra 2019, teda po začatí konania v tejto veci, bol o 10 % vyšší ako priemerný mesačný objem dovozu do Únie počas obdobia prešetrovania.

                     (15)

                     Pri prešetrovaniach, ktoré sa týkajú viac ako jednej dotknutej krajiny, bude rozhodnutie o tom, či sa dovoz z týchto krajín má na účely analýzy podľa vyššie uvedených odôvodnení posudzovať kumulatívne, závisieť od toho, či sa Komisia rozhodla tento dovoz kumulovať v rámci príslušného prešetrovania. Komisia takisto poznamenala, že Všeobecný súd vo svojom rozsudku vo veci Stemcor rozhodol, že „ďalší podstatný nárast dovozu“ v zmysle článku 10 ods. 4 písm. d) základného nariadenia sa musí posudzovať z celkového hľadiska, aby sa zistilo, či dovozy, posudzované ako celok, môžu vážne narušiť nápravný účinok konečných ciel a viesť tak k vzniku dodatočnej ujmy pre výrobné odvetvie Únie bez toho, aby sa zohľadňovala individuálna a subjektívna situácia dotknutých dovozcov (6). Z uvedenej tabuľky vyplýva, že nie sú žiadne pochybnosti o tom, či kumulovaný dovoz z dotknutých krajín vykazoval ďalšie podstatné zvýšenie.

                     (16)

                     Spoločnosť Marcegaglia tvrdila, že ďalšie podstatné zvýšenie dovozu nebolo zdokumentované v podaní navrhovateľa a nebolo pravdepodobné, pretože uplatniteľné ochranné colné kvóty (ďalej len „kvóty“) na určité výrobky z ocele (7), ktoré sa vzťahujú okrem iného na dotknutý výrobok, sú v prípade každej dotknutej krajiny nastavené na úrovni, ktorá je výrazne nižšia ako objemy dovozu zaznamenané počas obdobia prešetrovania. Každé množstvo dovezené nad rámec týchto kvót bude podliehať ochrannému clu vo výške 25 %. Podľa spoločnosti Marcegaglia preto dovoz dotknutého výrobku pravdepodobne klesne na úroveň stanovenú kvótami, ktorá je o 25 % nižšia než objem dovozu zaznamenaný v období prešetrovania. Spoločnosť dodala, že hoci v júli a auguste 2019 alebo vo všeobecnosti v ktoromkoľvek mesiaci objem dovozu mohol prekročiť, resp. prekročil tieto mesačné priemery, nemalo by to opodstatňovať záver, že dovoz sa pravdepodobne zvýši.

                     (17)

                     Komisia pripomína, že predmetné kvóty sú colnými kvótami, podľa ktorých prípadný dovoz nad stanoveným stropom nie je zakázaný, ale podlieha dodatočnému valorickému clu so sadzbou 25 %. To znamená, že dovozcovia môžu dovážať objemy prevyšujúce uplatniteľné stropy, musia však zaplatiť ochranné clo. V každom prípade skutočnosť, že dotknutý výrobok podlieha colným kvótam, súvisí s potrebou zabrániť tomu, aby výrobnému odvetviu Únie vznikla vážna ujma. Rovnako nárast dovozu po začatí súčasného prešetrovania môže viesť k tomu, že bude nutné spätne vybrať výsledné clá, pretože sa zistí značná ujma, ktorú bude potrebné účinne napraviť. Pri pohľade na dumpingové rozpätie a rozpätie ujmy, ktoré odhadol navrhovateľ (pozri odôvodnenie (30)), nemusí navyše 25 % ochranné clo postačovať na úplnú nápravu dumpingu a ujmy. Clo vo výške 25 % teda s najväčšou pravdepodobnosťou dovozcov od dovozu ďalšieho objemu neodradí.

                     (18)

                     V reakcii na pripomienky spoločnosti Marcegaglia Komisia zároveň ďalej pripomína, že predkladané nariadenie sa týka registrácie dovozu a nie je ním dotknuté rozhodnutie o tom, či sa budú vyberať antidumpingové clá, ktoré sa prijíma až vo fáze týkajúcej sa prípadných konečných opatrení.

                     (19)

                     Komisia preto vzhľadom na dané ďalšie podstatné zvýšenie dovozu z dotknutých krajín dospela k záveru, že aj druhé kritérium na zavedenie registrácie bolo splnené.

               3.3.   Narušenie nápravného účinku cla

                     (20)

                     Komisia má v tejto fáze k dispozícii dostatočné dôkazy o tom, že pokračujúce zvyšovanie dovozu pri naďalej klesajúcich cenách už spôsobilo dodatočnú ujmu.

                     (21)

                     Ako sa uvádza v odôvodneniach (14) a (15), o podstatnom zvýšení dovozu dotknutého výrobku sú dostatočné dôkazy.

                     (22)

                     V spise navyše nie sú dôkazy o tom, že by sa dovozné ceny od začatia prešetrovania zvýšili. Naopak, podľa verejne dostupnej databázy Surveillance 2 bola v období od augusta do novembra 2019 oproti obdobiu prešetrovania priemerná jednotková hodnota dotknutého výrobku dovážaného z dotknutých krajín o 1 % nižšia.

                     (23)

                     Navrhovateľ navyše vo svojej žiadosti o zavedenie registrácie poukázal na skutočnosť, že rapídne zhoršovanie situácie výrobného odvetvia Únie počas druhej polovice roka 2018 zmienené v podnete pokračovalo aj v prvej polovici roka 2019, keď ďalej klesali úrovne výroby a prehlbovalo sa podhodnocovanie dovozmi. Vo svojej žiadosti poskytol aj dôkazy o tom, že táto zlá situácia sa odvtedy ešte zhoršila, a poukázal pri tom okrem iného na to, že od júla 2019 štyria výrobcovia z Únie zverejnili jednotlivo závažné oznámenia rôznych druhov reštrukturalizácie, ktorá sa nepriaznivo dotýka stoviek pracovných miest ich zamestnancov.

                     (24)

                     Plynie z toho, že načasovanie ďalšieho podstatného zvyšovania dovozu vysvetlené v odôvodneniach (14) a (15) už teraz vážne narúša nápravný účinok akéhokoľvek konečného cla, pokiaľ by sa takéto clo neuplatňovalo spätne.

                     (25)

                     Komisia preto dospela k záveru, že tretie kritérium na zavedenie registrácie týkajúce sa časti žiadosti o dumpingu bolo takisto splnené.

               4.   POSTUP

                     (26)

                     Komisia teda dospela k záveru, že existujú dostatočné dôkazy, ktoré odôvodňujú zavedenie registrácie dovozu dotknutého výrobku v súlade s článkom 14 ods. 5 základného nariadenia.

                     (27)

                     Všetky zainteresované strany sa vyzývajú, aby písomne oznámili svoje stanoviská a poskytli podporné dôkazy. Komisia môže okrem toho zainteresované strany vypočuť za predpokladu, že podajú písomnú žiadosť a preukážu, že na ich vypočutie existujú osobitné dôvody.

               5.   REGISTRÁCIA

                     (28)

                     Podľa článku 14 ods. 5 základného nariadenia by sa mala zaviesť registrácia dovozu dotknutého výrobku, aby sa zabezpečilo, že ak sú výsledkom prešetrovania zistenia, ktoré vedú k uloženiu antidumpingových a/alebo vyrovnávacích ciel, uvedené clá sa môžu po splnení potrebných podmienok vyberať z registrovaného dovozu spätne v súlade s uplatniteľnými právnymi ustanoveniami.

                     (29)

                     Každý budúci colný záväzok by vychádzal zo zistení tohto prešetrovania. V tejto fáze nie je možné odhadnúť výšku prípadného záväzku.

                     (30)

                     Pokiaľ ide o dovoz z ČĽR, podľa tvrdení v podnete požadujúcom začatie antidumpingového prešetrovania sa v prípade dotknutého výrobku odhaduje priemerné dumpingové rozpätie na 54,3 % a priemerné rozpätie predaja pod cieľovú cenu na %. Výška prípadného budúceho záväzku by sa mohla stanoviť na nižšej z týchto úrovní, a síce na úrovni 29,1 % dovoznej hodnoty CIF dotknutého výrobku. Ak by však Komisia zistila, že sú splnené podmienky článku 7 ods. 2a a 2b základného nariadenia, teda že dumpingové rozpätie by sa mohlo považovať za odrážajúce ujmu utrpenú výrobným odvetvím Únie, výška možného budúceho záväzku by sa mohla stanoviť na úrovni dumpingového rozpätia vo výške 54,3 % v súlade s článkom 9 ods. 4 základného nariadenia. Pokiaľ ide o dovoz z Indonézie, podľa tvrdení v podnete požadujúcom začatie antidumpingového prešetrovania sa v prípade dotknutého výrobku odhaduje priemerné dumpingové rozpätie na 32,2 % a priemerné rozpätie predaja pod cieľovú cenu na 39,8 %. Výška možného budúceho záväzku sa stanoví na nižšej z týchto úrovní, a síce na 32,2 % dovoznej hodnoty CIF dotknutého výrobku. Ak by Komisia zistila, že sú splnené podmienky článku 7 ods. 2a a 2b  základného nariadenia, teda že dumpingové rozpätie by sa mohlo považovať za odrážajúce ujmu utrpenú výrobným odvetvím Únie, výška možného budúceho záväzku by sa mohla stanoviť na úrovni daného dumpingového rozpätia. Pokiaľ ide o dovoz z Taiwanu, podľa tvrdení v podnete požadujúcom začatieantidumpingového prešetrovania sa v prípade dotknutého výrobku odhaduje priemerné dumpingové rozpätie na 15,1 % a priemerné rozpätie predaja pod cieľovú cenu na 20,7 %. Výška možného budúceho záväzku sa stanoví na nižšej z týchto úrovní, a síce na 15,1 % dovoznej hodnoty CIF dotknutého výrobku.

               6.   SPRACOVANIE OSOBNÝCH ÚDAJOV

                     (31)

                     So všetkými osobnými údajmi získanými v súvislosti s touto registráciou sa bude zaobchádzať v súlade s nariadením Európskeho parlamentu a Rady (EÚ) 2018/1725 (8),

               PRIJALA TOTO NARIADENIE:

            Článok 1
            Colným orgánom sa týmto nariaďuje, aby podľa článku 14 ods. 5 nariadenia (EÚ) 2016/1036 prijali potrebné kroky na registráciu dovozu do Únie plochých valcovaných výrobkov z nehrdzavejúcej ocele, tiež vo zvitkoch (vrátane výrobkov rezaných na dĺžku a úzkych pásov), po valcovaní za tepla už ďalej neupravených a s vylúčením výrobkov nie vo zvitkoch, so šírkou 600 mm alebo väčšou a s hrúbkou presahujúcou 10 mm, v súčasnosti patriacich pod kódy HS 7219 11, 7219 12, 7219 13, 7219 14, 7219 22, 7219 23, 7219 24, 7220 11 a 7220 12 a s pôvodom v Čínskej ľudovej republike, na Taiwane a v Indonézii.
            Povinnosť registrácie sa skončí deväť mesiacov po dátume nadobudnutia účinnosti tohto nariadenia.
            Všetky zainteresované strany sa vyzývajú, aby do 21 dní odo dňa uverejnenia tohto nariadenia písomne oznámili svoje stanoviská, predložili podporné dôkazy alebo požiadali o vypočutie.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Je záväzné v celom rozsahu a priamo uplatniteľné vo všetkých členských štátoch.

            V Bruseli 23. januára 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 176, 30.6.2016, s. 21.

            (2)  Oznámenie o začatí antidumpingového konania týkajúceho sa dovozu určitých plechov a zvitkov z nehrdzavejúcej ocele valcovaných za tepla s pôvodom v Čínskej ľudovej republike, na Taiwane a v Indonézii (2019/C 269 I/01), (Ú. v. EÚ C 269, 12.8.2019, s. 1).

            (3)  Oznámenie o začatí antisubvenčného konania týkajúceho sa dovozu určitých plechov a zvitkov z nehrdzavejúcej ocele valcovaných za tepla s pôvodom v Čínskej ľudovej republike a Indonézii (2019/C 342/09), (Ú. v. EÚ C 342, 10.10.2019, s. 18).

            (4)  Ú. v. EÚ L 176, 30.6.2016, s. 55.

            (5)  Pozri rozsudok Všeobecného súdu (druhá komora) z 8. mája 2019 vo veci T-749/16, Stemcor/Európska komisia, bod 56.

            (*1)  * August 2019 – november 2019

            Zdroj: databáza Surveillance 2.

            (6)  Rozsudok Všeobecného súdu (druhá komora) z 8. mája 2019 vo veci T-749/16, Stemcor/Európska komisia, bod 86.

            (7)  Vykonávacie nariadenie Komisie (EÚ) 2019/159 z 31. januára 2019, ktorým sa ukladajú konečné ochranné opatrenia týkajúce sa dovozu určitých výrobkov z ocele (Ú. v. EÚ L 31, 1.2.2019, s. 27), zmenené vykonávacím nariadením Komisie (EÚ) 2019/1590 z 26. septembra 2019 (Ú. v. EÚ L 248, 27.9.2019, s. 28).

            (8)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).


title: Vykonávacie nariadenie Komisie (EÚ) 2020/148 z 3. februára 2020 o povolení robenidínu hydrochloridu (Robenz 66G) ako kŕmnej doplnkovej látky pre kurčatá vo výkrme a o zmene nariadenia (ES) č. 1800/2004 (držiteľ povolenia Zoetis SA) (Text s významom pre EHP)

text:
                  5.2.2020

                  SK

                  Úradný vestník Európskej únie

                  L 33/1

         VYKONÁVACIE NARIADENIE KOMISIE (EÚ) 2020/148
         z 3. februára 2020
         o povolení robenidínu hydrochloridu (Robenz 66G) ako kŕmnej doplnkovej látky pre kurčatá vo výkrme a o zmene nariadenia (ES) č. 1800/2004 (držiteľ povolenia Zoetis SA)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
         keďže:

                     (1)

                     V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení. V článku 10 ods. 2 uvedeného nariadenia sa stanovuje prehodnotenie doplnkových látok povolených podľa smernice Rady 70/524/EHS (2).

                     (2)

                     Prípravok robenidínu hydrochloridu (Robenz 66G) bol v súlade so smernicou 70/524/EHS povolený ako kŕmna doplnková látka pre kurčatá vo výkrme nariadením Komisie (ES) č. 1800/2004 (3). Uvedený prípravok bol následne zapísaný do registra kŕmnych doplnkových látok ako existujúci výrobok, a to v súlade s článkom 10 ods. 1 nariadenia (ES) č. 1831/2003.

                     (3)

                     V súlade s článkom 10 ods. 2 nariadenia (ES) č. 1831/2003 v spojení s jeho článkom 7 bola predložená žiadosť o prehodnotenie robenidínu hydrochloridu (Robenz 66G) ako kŕmnej doplnkovej látky pre kurčatá vo výkrme. Žiadateľ požiadal o zaradenie uvedenej doplnkovej látky do kategórie doplnkových látok „kokcidiostatiká a antihistomoniká“. K žiadosti boli priložené údaje a doklady vyžadované podľa článku 7 ods. 3 nariadenia (ES) č. 1831/2003.

                     (4)

                     Európsky úrad pre bezpečnosť potravín (ďalej len „úrad“) dospel vo svojom stanovisku z 24. januára 2019 (4) k záveru, že robenidín hydrochlorid (Robenz 66G) nemá za navrhovaných podmienok použitia nežiaduci účinok na zdravie zvierat, ľudské zdravie ani životné prostredie. Úrad dospel k záveru, že táto doplnková látka má potenciál účinne kontrolovať kokcidiózu u kurčiat vo výkrme. Úrad dospel k záveru, že je potrebné monitorovanie Eimeria spp. v teréne po uvedení na trh, a to pokiaľ možno počas druhej časti obdobia platnosti povolenia. Zároveň overil správu o metóde analýzy kŕmnej doplnkovej látky v krmive predloženú referenčným laboratóriom zriadeným nariadením (ES) č. 1831/2003.

                     (5)

                     Z posúdenia robenidínu hydrochloridu (Robenz 66G) vyplýva, že podmienky povolenia stanovené v článku 5 nariadenia (ES) č. 1831/2003 sú splnené. Používanie uvedeného prípravku by sa preto malo povoliť podľa prílohy k tomuto nariadeniu.

                     (6)

                     V dôsledku tohto prehodnotenia by sa malo zodpovedajúcim spôsobom zmeniť nariadenie (ES) č. 1800/2004.

                     (7)

                     Keďže sa z bezpečnostných dôvodov nevyžaduje okamžité uplatňovanie zmien podmienok povolenia, je vhodné poskytnúť zainteresovaným stranám prechodné obdobie, aby sa pripravili na plnenie nových požiadaviek vyplývajúcich z povolenia.

                     (8)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Prípravok špecifikovaný v prílohe, ktorý patrí do kategórie doplnkových látok „kokcidiostatiká a antihistomoniká“, sa za podmienok stanovených v uvedenej prílohe povoľuje ako doplnková látka vo výžive zvierat.

            Článok 2
            Nariadenie (ES) č. 1800/2004 sa mení takto:

                        1.

                        Článok 2 sa vypúšťa.

                        2.

                        Príloha sa vypúšťa.

            Článok 3
            Prípravok špecifikovaný v prílohe a krmivá, ktoré ho obsahujú, vyrobené a označené pred 25. augustom 2020 v súlade s pravidlami platnými pred 25. februárom 2020, možno naďalej uvádzať na trh a používať až do vyčerpania existujúcich zásob.

            Článok 4
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 3. februára 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 268, 18.10.2003, s. 29.

            (2)  Smernica Rady 70/524/EHS z 23. novembra 1970 o prídavných látkach do krmív (Ú. v. ES L 270, 14.12.1970, s. 1).

            (3)  Nariadenie Komisie (ES) č. 1800/2004 z 15. októbra 2004, ktoré sa týka povolenia na desať rokov pre doplnkovú látku Cycostat 66G v krmivách, ktoré patria do skupiny Kokcidiostatiká a iné liečivé látky (Ú. v. EÚ L 317, 16.10.2004, s. 37).

            (4)  Vestník EFSA (EFSA Journal) (2019) 17(3):5613.

            PRÍLOHA

                           Identifikačné číslo doplnkovej látky

                           Názov/meno držiteľa povolenia

                           Doplnková látka (obchodný názov)

                           Zloženie, chemický vzorec, opis

                           Druh alebo kategória zvierat

                           Maximálny vek

                           Minimálny obsah

                           Maximálny obsah

                           Iné ustanovenia

                           Koniec platnosti povolenia

                           Maximálne hladiny rezíduí (MRL) v príslušných potravinách živočíšneho pôvodu

                           v mg účinnej látky/kg kompletného krmiva s obsahom vlhkosti 12 %

                           Kategória doplnkových látok: Kokcidiostatiká a antihistomoniká

                        5a758

                        Zoetis SA

                        robenidín
                        hydrochlorid
                        (Robenz 66G)

                        Zloženie doplnkovej látky:
                        robenidín hydrochlorid: 66 g/kg
                        lignosulfonát: 40 g/kg
                        síran vápenatý dihydrát: 894 g/kg

                        kurčatá vo výkrme

                        –

                        36

                        36

                                    1.

                                    Zákaz používať doplnkovú látku najmenej päť dní pred zabitím.

                                    2.

                                    Doplnková látka sa pridáva do kŕmnej zmesi vo forme premixu.

                                    3.

                                    Doplnková látka sa nemieša s inými kokcidiostatikami.

                                    4.

                                    Držiteľ povolenia uskutoční program monitorovania po uvedení na trh, pokiaľ ide o: rezistenciu voči baktériám a Eimeria spp.

                                    5.

                                    Pre používateľov doplnkovej látky a premixov stanovia prevádzkovatelia krmivárskych podnikov prevádzkové postupy a organizačné opatrenia s cieľom riešiť potenciálne riziká pri ich používaní. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premixy sa musia používať s osobnými ochrannými prostriedkami.

                        25. februára 2030

                        800 μg robenidínu hydrochloridu/kg surovej pečene.
                        350 μg robenidínu hydrochloridu/kg surových obličiek.
                        200 μg robenidínu hydrochloridu/kg surovej svaloviny.
                        1 300  μg robenidínu hydrochloridu/kg surovej kože/tuku.

                           Účinná látka:
                        robenidín hydrochlorid, C15H13Cl2N5
                           .HCl,
                        1,3-bis[(p-chlórbenzylidén) amino]-
                        guanidín hydrochlorid (97 %)
                        Číslo CAS: 25875-50-7,
                        Príbuzné nečistoty:

                                    —

                                    N,N’,N“-tris[(p-chlórbenzylidén) amino]guanidín (TRIS) ≤ 0,5 %

                                    —

                                    bis-(4-chlórbenzylidén)hydrazín (AZIN) ≤ 0,5 %

                                    —

                                    neznáma nečistota ≤ 1 % (individuálna neznáma nečistota ≤ 0,2 %)

                        Analytická metóda  (1)

                        Na kvantifikáciu robenidínu hydrochloridu v kŕmnej doplnkovej látke a premixoch: vysokoúčinná kvapalinová chromatografia v spojení s UV detekciou (HPLC-UV)
                        Na kvantifikáciu robenidínu hydrochloridu v krmivách: vysokoúčinná kvapalinová chromatografia v spojení s UV detekciou (HPLC-UV) – nariadenie Komisie (ES) č. 152/2009
                        Na kvantifikáciu robenidínu hydrochloridu v tkanivách: vysokoúčinná kvapalinová chromatografia s reverznou fázou v spojení s trojitým štvorpólovým hmotnostným spektrometrom (RP-HPLC-MS/MS) alebo akékoľvek ekvivalentné metódy, ktoré spĺňajú požiadavky stanovené v rozhodnutí Komisie 2002/657/ES.

               (1)  Podrobné informácie o analytických metódach sú k dispozícii na tejto adrese referenčného laboratória: https://ec.europa.eu/jrc/en/eurl/feed-additives/evaluation-reports.


title: Vykonávacie Nariadenie Komisie (EÚ) 2020/149 zo 4. februára 2020 o obnovení povolenia Saccharomyces cerevisiae CNCM I-1077 ako kŕmnej doplnkovej látky pre jahňatá a kone a o zrušení nariadení (ES) č. 1293/2008 a (ES) č. 910/2009 (držiteľ povolenia: Danstar Ferment AG, v Únii zastúpený spoločnosťou Lallemand SAS) (Text s významom pre EHP)

text:
                  5.2.2020

                  SK

                  Úradný vestník Európskej únie

                  L 33/5

         VYKONÁVACIE NARIADENIE KOMISIE (EÚ) 2020/149
         zo 4. februára 2020
         o obnovení povolenia Saccharomyces cerevisiae CNCM I-1077 ako kŕmnej doplnkovej látky pre jahňatá a kone a o zrušení nariadení (ES) č. 1293/2008 a (ES) č. 910/2009 (držiteľ povolenia: Danstar Ferment AG, v Únii zastúpený spoločnosťou Lallemand SAS)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
         keďže:

                     (1)

                     V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení.

                     (2)

                     Látka Saccharomyces cerevisiae CNCM I-1077 bola povolená na desať rokov ako kŕmna doplnková látka pre jahňatá [nariadením Komisie (ES) č. 1293/2008 (2)] a ako kŕmna doplnková látka pre kone [nariadením Komisie (ES) č. 910/2009 (3)].

                     (3)

                     Držiteľ uvedeného povolenia predložil žiadosť o obnovenie povolenia Saccharomyces cerevisiae CNCM I-1077 ako kŕmnej doplnkovej látky pre jahňatá a kone, v ktorej zároveň žiada o zaradenie tejto doplnkovej látky do kategórie doplnkových látok „zootechnické doplnkové látky“. K žiadosti boli priložené údaje a doklady vyžadované podľa článku 14 ods. 2 nariadenia (ES) č. 1831/2003.

                     (4)

                     Európsky úrad pre bezpečnosť potravín (ďalej len „úrad“) v stanovisku z 26. februára 2019 (4) skonštatoval, že údaje o doplnkovej látke poskytnuté žiadateľom preukazujú splnenie podmienok jej povolenia. Úrad dospel k záveru, že Saccharomyces cerevisiae CNCM I-1077 je za povolených podmienok používania naďalej bezpečná pre cieľové zvieratá, spotrebiteľov, používateľov a životné prostredie. Takisto skonštatoval, že táto doplnková látka sa považuje za dráždivú pre oči. Komisia sa preto domnieva, že by sa mali prijať vhodné ochranné opatrenia s cieľom zabrániť negatívnym účinkom na zdravie ľudí, najmä pokiaľ ide o používateľov doplnkovej látky.

                     (5)

                     Z posúdenia Saccharomyces cerevisiae CNCM I-1077 vyplýva, že podmienky povolenia stanovené v článku 5 nariadenia (ES) č. 1831/2003 sú splnené. Povolenie uvedenej doplnkovej látky by sa preto malo obnoviť podľa prílohy k tomuto nariadeniu.

                     (6)

                     V dôsledku obnovenia povolenia Saccharomyces cerevisiae CNCM I-1077 ako kŕmnej doplnkovej látky za podmienok stanovených v prílohe k tomuto nariadeniu by sa nariadenia (ES) č. 1293/2008 a (ES) č. 910/2009 mali zrušiť.

                     (7)

                     Keďže neexistujú bezpečnostné dôvody na okamžité uplatňovanie zmien zavedených týmto nariadením, je vhodné stanoviť prechodné obdobie, počas ktorého sa existujúce zásoby prípravku s obsahom Saccharomyces cerevisiae CNCM I-1077, ktoré sú v súlade s ustanoveniami platnými pred dátumom nadobudnutia účinnosti tohto nariadenia, môžu naďalej umiestňovať na trh a používať až do ich vyčerpania.

                     (8)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Povolenie doplnkovej látky špecifikovanej v prílohe, ktorá patrí do kategórie doplnkových látok „zootechnické doplnkové látky“ a do funkčnej skupiny „stabilizátory črevnej mikroflóry“ v prípade jahniat a do funkčnej skupiny „látky zvyšujúce stráviteľnosť“ v prípade koní, sa za podmienok stanovených v uvedenej prílohe obnovuje.

            Článok 2
            Nariadenia (ES) č. 1293/2008 a (ES) č. 910/2009 sa zrušujú.

            Článok 3

               Saccharomyces cerevisiae CNCM I-1077, ako sa uvádza v nariadení (ES) č. 910/2009, ako aj premixy a kŕmne zmesi obsahujúce uvedenú látku, vyrobené a označené pred 25. februárom 2020 v súlade s pravidlami platnými pred 25. februárom 2020, možno naďalej uvádzať na trh a používať až do vyčerpania existujúcich zásob.

            Článok 4
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. februára 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 268, 18.10.2003, s. 29.

            (2)  Nariadenie Komisie (ES) č. 1293/2008 z 18. decembra 2008 o povolení nového použitia Saccharomyces cerevisiae CNCM I-1077 (Levucell SC20 a Levucell SC10 ME) ako kŕmnej doplnkovej látky (Ú. v. EÚ L 340, 19.12.2008, s. 38).

            (3)  Nariadenie Komisie (ES) č. 910/2009 z 29. septembra 2009 o povolení nového použitia prípravku Saccharomyces cerevisiae CNCM I-1077 ako kŕmnej doplnkovej látky pre kone (držiteľ povolenia: Danstar Ferment AG, v Únii zastúpený spoločnosťou Lallemand SAS) (Ú. v. EÚ L 257, 30.9.2009, s. 7).

            (4)  Vestník EFSA (EFSA Journal) (2019) 17(3):5639.

            PRÍLOHA

                        Identifikačné číslo doplnkovej látky

                        Názov/meno držiteľa povolenia

                        Doplnková látka

                        Zloženie, chemický vzorec, opis, analytická metóda

                        Druh alebo kategória zvierat

                        Maximálny vek

                        Minimálny obsah

                        Maximálny obsah

                        Iné ustanovenia

                        Koniec platnosti povolenia

                        JTK/kg kompletného krmiva s obsahom vlhkosti 12 %

                           Kategória zootechnických doplnkových látok. Funkčná skupina: látky zvyšujúce stráviteľnosť

                        4b1711

                        Danstar Ferment AG zastúpená spoločnosťou Lallemand SAS

                           Saccharomyces cerevisiae CNCM I-1077

                           Zloženie doplnkovej látky

                        prípravok s obsahom Saccharomyces cerevisiae CNCM I-1077 v množstve najmenej:

                                    —

                                    1 × 1010 JTK/g doplnkovej látky (v obalenej forme),

                                    —

                                    2 × 1010 JTK/g doplnkovej látky (v neobalenej forme)

                           Charakteristika účinnej látky

                        životaschopné bunky Saccharomyces cerevisiae CNCM I-1077

                           Analytická metóda
                            (1)

                        Stanovenie počtu buniek: metóda liatych platní s použitím agaru s chlóramfenikolom, dextrózou a kvasinkovým extraktom (EN 15789:2009).
                        Identifikácia: metóda polymerázovej reťazovej reakcie (PCR) (podľa CEN/TS 15790:2008.)

                        kone

                        -

                        3,0 × 109

                        -

                                    1.

                                    V návode na použitie doplnkovej látky a premixu sa musia uvádzať podmienky skladovania a stabilita pri tepelnom ošetrení.

                                    2.

                                    Pre používateľov doplnkovej látky a premixov stanovia prevádzkovatelia krmivárskych podnikov prevádzkové postupy a organizačné opatrenia s cieľom riešiť potenciálne riziká vyplývajúce z ich používania. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premixy sa musia používať s osobnými ochrannými prostriedkami vrátane ochranných okuliarov.

                        25.2.2030

                           Kategória zootechnických doplnkových látok. Funkčná skupina: stabilizátory črevnej mikroflóry.

                        4b1711

                        Danstar Ferment AG zastúpená spoločnosťou Lallemand SAS

                           Saccharomyces cerevisiae CNCM I-1077

                           Zloženie doplnkovej látky

                        prípravok s obsahom Saccharomyces cerevisiae CNCM I-1077 v množstve najmenej:

                                    —

                                    1 × 1010 JTK/g doplnkovej látky (v obalenej forme),

                                    —

                                    2 × 1010 JTK/g doplnkovej látky (v neobalenej forme)

                           Charakteristika účinnej látky

                        životaschopné bunky Saccharomyces cerevisiae CNCM I-1077

                           Analytická metóda
                            (1)

                        Stanovenie počtu buniek: metóda liatych platní s použitím agaru s chlóramfenikolom, dextrózou a kvasinkovým extraktom (EN 15789:2009).
                        Identifikácia: metóda polymerázovej reťazovej reakcie (PCR) (podľa CEN/TS 15790:2008).

                        jahňatá

                        -

                        3,0 × 109

                                    1.

                                    V návode na použitie doplnkovej látky a premixu sa musia uvádzať podmienky skladovania a stabilita pri tepelnom ošetrení.

                                    2.

                                    Pre používateľov doplnkovej látky a premixov stanovia prevádzkovatelia krmivárskych podnikov prevádzkové postupy a organizačné opatrenia s cieľom riešiť potenciálne riziká vyplývajúce z ich používania. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premixy sa musia používať s osobnými ochrannými prostriedkami vrátane ochranných okuliarov.

                        25.2.2030

               (1)  Podrobné informácie o analytických metódach sú k dispozícii na tejto adrese referenčného laboratória: https://ec.europa.eu/jrc/en/eurl/feed-additives/evaluation-reports.


title: Vykonávacie Nariadenie Komisie (EÚ) 2020/151 zo 4. februára 2020 o povolení Pediococcus acidilactici CNCM I-4622 ako kŕmnej doplnkovej látky pre všetky druhy ošípaných vo výkrme a na plemeno okrem prasníc, všetky druhy vtákov, všetky druhy rýb a všetky kôrovce a o zrušení nariadení (ES) č. 911/2009, (EÚ) č. 1120/2010 a (EÚ) č. 212/2011 a vykonávacích nariadení (EÚ) č. 95/2013, (EÚ) č. 413/2013 a (EÚ) 2017/2299 (držiteľ povolenia spoločnosť Danstar Ferment AG v Únii zastúpená spoločnosťou Lallemand SAS) (Text s významom pre EHP)

text:
                  5.2.2020

                  SK

                  Úradný vestník Európskej únie

                  L 33/12

         VYKONÁVACIE NARIADENIE KOMISIE (EÚ) 2020/151
         zo 4. februára 2020
         o povolení Pediococcus acidilactici CNCM I-4622 ako kŕmnej doplnkovej látky pre všetky druhy ošípaných vo výkrme a na plemeno okrem prasníc, všetky druhy vtákov, všetky druhy rýb a všetky kôrovce a o zrušení nariadení (ES) č. 911/2009, (EÚ) č. 1120/2010 a (EÚ) č. 212/2011 a vykonávacích nariadení (EÚ) č. 95/2013, (EÚ) č. 413/2013 a (EÚ) 2017/2299 (držiteľ povolenia spoločnosť Danstar Ferment AG v Únii zastúpená spoločnosťou Lallemand SAS)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
         keďže:

                     (1)

                     Nariadením (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania a obnovovania takýchto povolení.

                     (2)

                        Pediococcus acidilactici CNCM I-4622 (predtým Pediococcus acidilactici CNCM MA 18/5M) bol povolený na 10 rokov ako kŕmna doplnková látka pre lososoblížne a krevety nariadením Komisie (ES) č. 911/2009 (2), pre odstavčatá nariadením Komisie (EÚ) č. 1120/2010 (3), pre nosnice nariadením Komisie (EÚ) č. 212/2011 (4), pre všetky druhy rýb s výnimkou lososoblížnych vykonávacím nariadením Komisie (EÚ) č. 95/2013 (5), pre odstavené prasiatka, ošípané vo výkrme, nosnice a kurčatá vo výkrme vykonávacím nariadením Komisie (EÚ) č. 413/2013 (6), pre ošípané vo výkrme, minoritné druhy ošípaných (odstavené a vo výkrme), kurčatá vo výkrme, minoritné druhy hydiny vo výkrme a minoritné druhy hydiny na znášku vykonávacím nariadením Komisie (EÚ) 2017/2299 (7).

                     (3)

                     V súlade s článkom 14 nariadenia (ES) č. 1831/2003 v spojení s jeho článkom 7 držiteľ povolenia Pediococcus acidilactici CNCM I-4622 ako kŕmnej doplnkovej látky predložil žiadosť o obnovenie povolenia pre kurčatá vo výkrme, minoritné druhy vtákov vo výkrme, nosnice, minoritné druhy vtákov na znášku, odstavené prasiatka, ošípané vo výkrme, minoritné druhy ošípaných (odstavené) a vo výkrme, všetky ryby a krevety, ako aj o nové povolenie pre kurčatá chované na znášku a na plemeno, pre okrasné vtáky a iné vtáky, ktoré nie sú určené na produkciu potravín, pre morky vo výkrme, pre morky chované na plemeno, pre morky na plemeno, pre kurčatá na plemeno a súvisiace minoritné druhy hydiny a iné okrasné vtáky a vtáky, ktoré nie sú určené na produkciu potravín, pre ciciaky a súvisiace minoritné druhy ošípaných, pre všetky kôrovce, v ktorej žiada o zaradenie uvedenej doplnkovej látky do kategórie doplnkových látok „zootechnické doplnkové látky“. K žiadosti boli priložené údaje a doklady vyžadované podľa článku 7 ods. 3 a článku 14 ods. 2 uvedeného nariadenia.

                     (4)

                     Európsky úrad pre bezpečnosť potravín (ďalej len „úrad“) vo svojich stanoviskách z 2. apríla 2019 (8) skonštatoval, že žiadateľ poskytol údaje preukazujúce, že doplnková látka spĺňa podmienky na udelenie povolenia. Úrad potvrdil svoje predchádzajúce závery, že Pediococcus acidilactici CNCM I-4622 sa považuje za bezpečný pre cieľové druhy, pre spotrebiteľov výrobkov zo zvierat kŕmených doplnkovou látkou a pre životné prostredie. Takisto dospel k záveru, že existuje možnosť expozície používateľov prostredníctvom inhalácie a že nebolo možné vyvodiť žiadny záver, pokiaľ ide o možnú dráždivosť kože a očí a senzibilizácie kože. Komisia sa preto domnieva, že by sa mali prijať vhodné ochranné opatrenia s cieľom zabrániť negatívnym účinkom na zdravie ľudí, najmä pokiaľ ide o používateľov doplnkovej látky. Úrad takisto dospel k záveru, že táto doplnková látka je účinná pre kurčatá chované na znášku, kurčatá chované na plemeno, kurčatá na plemeno, morky a minoritné druhy vtákov chované na znášku/plemeno a na plemeno a pre ciciaky a minoritné druhy ošípaných na plemeno a vo výkrme a všetky kôrovce.

                     (5)

                     Z posúdenia Pediococcus acidilactici CNCM I-4622 vyplýva, že podmienky povolenia stanovené v článku 5 nariadenia (ES) č. 1831/2003 sú splnené. Povolenie uvedenej doplnkovej látky by sa preto malo obnoviť podľa prílohy k tomuto nariadeniu.

                     (6)

                     V dôsledku obnovenia povolenia Pediococcus acidilactici CNCM I-4622 ako kŕmnej doplnkovej látky za podmienok stanovených v prílohe k tomuto nariadeniu by sa nariadenia (ES) č. 911/2009, (EÚ) č. 1120/2010 a (EÚ) č. 212/2011 a vykonávacie nariadenia (EÚ) č. 95/2013, (EÚ) č. 413/2013 a (EÚ) 2017/2299 mali zrušiť.

                     (7)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Povolenie doplnkovej látky špecifikovanej v prílohe, ktorá patrí do kategórie doplnkových látok „zootechnické doplnkové látky“ a do funkčnej skupiny „stabilizátory črevnej mikroflóry“ pre všetky druhy ošípaných vo výkrme a na plemeno iné ako prasnice, všetky vtáky a do funkčnej skupiny „iné zootechnické doplnkové látky“ pre všetky ryby a všetky kôrovce sa obnovuje za podmienok stanovených v uvedenej prílohe.

            Článok 2
            Nariadenia (ES) č. 911/2009, (EÚ) č. 1120/2010 a (EÚ) č. 212/2011, ako aj vykonávacie nariadenia (EÚ) č. 95/2013, (EÚ) č. 413/2013 a (EÚ) 2017/2299 sa zrušujú.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. februára 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 268, 18.10.2003, s. 29.

            (2)  Nariadenie Komisie (ES) č. 911/2009 z 29. septembra 2009 o povolení nového použitia prípravku Pediococcus acidilactici CNCM MA 18/5M ako kŕmnej doplnkovej látky pre lososovité a krevety (držiteľ povolenia Danstar Ferment AG) (Ú. v. EÚ L 257, 30.9.2009, s. 10).

            (3)  Nariadenie Komisie (EÚ) č. 1120/2010 z 2. decembra 2010 o povolení Pediococcus acidilactici CNCM MA 18/5M ako kŕmnej doplnkovej látky pre odstavčatá (držiteľ povolenia Danstar Ferment AG), (Ú. v. EÚ L 317, 3.12.2010, s. 12).

            (4)  Nariadenie Komisie (EÚ) č. 212/2011 z 3. marca 2011 o povolení Pediococcus acidilactici CNCM MA 18/5M ako kŕmnej doplnkovej látky pre nosnice (držiteľ povolenia Danstar Ferment AG), (Ú. v. EÚ L 59, 4.3.2011, s. 1).

            (5)  Vykonávacie nariadenie Komisie (EÚ) č. 95/2013 z 1. februára 2013 o povolení prípravku Pediococcus acidilactici CNCM MA 18/5M ako kŕmnej doplnkovej látky pre všetky druhy rýb s výnimkou lososoblížnych (držiteľ povolenia Danstar Ferment AG), (Ú. v. EÚ L 33, 2.2.2013, s. 19).

            (6)  Vykonávacie nariadenie Komisie (EÚ) č. 413/2013 zo 6. mája 2013 o povolení prípravku Pediococcus acidilactici CNCM MA 18/5M ako kŕmnej doplnkovej látky do vody na napájanie odstavených prasiatok, ošípaných na výkrm, nosníc a kurčiat na výkrm (držiteľ povolenia Danstar Ferment AG) (Ú. v. EÚ L 125, 7.5.2013, s. 1).

            (7)  Vykonávacie nariadenie Komisie (EÚ) 2017/2299 z 12. decembra 2017 o povolení prípravku s obsahom Pediococcus acidilactici CNCM MA 18/5M ako kŕmnej doplnkovej látky pre ošípané na výkrm, minoritné druhy ošípaných (odstavené a na výkrm), kurčatá vo výkrme, minoritné druhy hydiny na výkrm a minoritné druhy hydiny na znášku, o povolení uvedenej doplnkovej látky na použitie vo vode na pitie a o zmene nariadení (ES) č. 2036/2005, (ES) č. 1200/2005 a vykonávacieho nariadenia (EÚ) č. 413/2013 (držiteľ povolenia spoločnosť Danstar Ferment zastúpená spoločnosťou Lallemand SAS), (Ú. v. EÚ L 329, 13.12.2017, s. 33).

            (8)  Vestník EFSA (EFSA Journal) (2019) 17(4):5691 a Vestník EFSA (EFSA Journal) (2019) 17(5):5690.

            PRÍLOHA

                        Identifikačné číslo doplnkovej látky

                        Názov/meno držiteľa povolenia

                        Doplnková látka

                        Zloženie, chemický vzorec, opis, analytická metóda

                        Druh alebo kategória zvierat

                        Maximálny vek

                        Minimálny obsah

                        Maximálny obsah

                        Minimálny obsah

                        Maximálny obsah

                        Iné ustanovenia

                        Koniec platnosti povolenia

                        JTK/kg kompletného krmiva s obsahom vlhkosti 12 %

                        JTK/l vody na pitie

                           Kategória zootechnických doplnkových látok. Funkčná skupina: stabilizátory črevnej mikroflóry.

                        4d1712

                        Danstar Ferment AG zastúpená v Únii spoločnosťou Lallemand SAS

                           Pediococcus acidilactici CNCM I-4622

                           Zloženie doplnkovej látky:

                        Prípravok s obsahom Pediococcus acidilactici CNCM I-4622
                        obsahujúci najmenej 1 × 1010 JTK/g
                        v tuhej neobalenej a obalenej forme

                        všetky druhy ošípaných vo výkrme a na plemeno, okrem prasníc

                        –

                        1 × 109

                        –

                        5 × 108

                        –

                                    1.

                                    V návode na použitie doplnkovej látky a premixov sa musia uvádzať podmienky skladovania a stabilita pri tepelnom ošetrení.

                                    2.

                                    Pri použití doplnkovej látky vo vode na pitie treba zabezpečiť jej homogénne rozpustenie.

                                    3.

                                    Pre používateľov doplnkovej látky a premixov stanovia prevádzkovatelia krmivárskych podnikov prevádzkové postupy a organizačné opatrenia s cieľom riešiť potenciálne riziká vyplývajúce z ich používania. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premixy sa musia používať s osobnými ochrannými prostriedkami.

                        25. február 2030

                           Charakteristika účinnej látky:

                        životaschopné bunky Pediococcus acidilactici CNCM I-4622.

                        všetky druhy vtákov

                           Analytická metóda :
                            (1)

                        Stanovenie množstva účinnej látky v kŕmnej doplnkovej látke, premixoch, krmive a vo vode: difúzna platňová
                        metóda s použitím MRS agaru (EN 15786:2009).
                        Identifikácia: metóda pulznej gélovej elektroforézy (PFGE).

                           Kategória zootechnických doplnkových látok. Funkčná skupina: iné zootechnické doplnkové látky (priaznivo ovplyvňujú rast).

                        4d1712

                        Danstar Ferment AG zastúpená v Únii spoločnosťou Lallemand SAS

                           Pediococcus acidilactici CNCM I-4622

                           Zloženie doplnkovej látky:

                        prípravok s obsahom Pediococcus acidilactici CNCM I-4622, obsahujúci minimálne 1 × 1010 JTK/g

                        všetky druhy rýb

                        –

                        1 × 109

                        –

                        –

                                    1.

                                    V návode na použitie doplnkovej látky a premixov sa musia uvádzať podmienky skladovania a stabilita pri tepelnom ošetrení.

                                    2.

                                    Doplnková látka sa používa len v pevnom krmive.

                                    3.

                                    Pre používateľov doplnkovej látky a premixov stanovia prevádzkovatelia krmivárskych podnikov prevádzkové postupy a organizačné opatrenia s cieľom riešiť potenciálne riziká vyplývajúce z ich používania. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premixy sa musia používať s osobnými ochrannými prostriedkami.

                           Charakteristika účinnej látky:

                        životaschopné bunky Pediococcus acidilactici CNCM I-4622.

                        všetky kôrovce

                           Analytická metóda:

                        Stanovenie množstva účinnej látky v kŕmnej doplnkovej látke, premixoch, krmive a vo vode: difúzna platňová
                        metóda s použitím MRS agaru (EN 15786:2009).
                        Identifikácia: metóda pulznej gélovej elektroforézy (PFGE).

               (1)  Podrobné informácie o analytických metódach sú k dispozícii na tejto adrese referenčného laboratória: https://ec.europa.eu/jrc/en/eurl/feed-additives/evaluation-reports.


title: Vykonávacie nariadenie Komisie (EÚ) 2020/259 z 25. februára 2020, ktorým sa tristo desiatykrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida

text:
                  26.2.2020

                  SK

                  Úradný vestník Európskej únie

                  L 54/29

         VYKONÁVACIE NARIADENIE KOMISIE (EÚ) 2020/259
         z 25. februára 2020,
         ktorým sa tristo desiatykrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 881/2002 z 27. mája 2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida (1), a najmä na jeho článok 7 ods. 1 písm. a) a článok 7a ods. 5,
         keďže:

                     (1)

                     V prílohe I k nariadeniu (ES) č. 881/2002 sa uvádza zoznam osôb, skupín a subjektov, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov.

                     (2)

                     Dňa 18. februára 2020 sankčný výbor Bezpečnostnej rady OSN rozhodol o vypustení dvoch záznamov zo zoznamu osôb, skupín a subjektov, na ktoré by sa malo vzťahovať zmrazenie finančných prostriedkov a hospodárskych zdrojov.

                     (3)

                     Príloha I k nariadeniu (ES) č. 881/2002 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha I k nariadeniu (ES) č. 881/2002 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 25. februára 2020

                  Za Komisiu

                  v mene predsedníčky

                  poverený generálny riaditeľ

                  Generálne riaditeľstvo pre finančnú stabilitu, finančné služby a úniu kapitálových trhov

            (1)  Ú. v. ES L 139, 29.5.2002, s. 9.

            PRÍLOHA
            V prílohe I k nariadeniu (ES) č. 881/2002 sa pod nadpisom „Fyzické osoby“ vypúšťajú tieto záznamy:

                        1.

                        „Al-Mokhtar Ben Mohamed Ben Al-Mokhtar Bouchoucha (alias Bushusha, Mokhtar). Adresa: Via Milano 38, Spinadesco (CR), Taliansko. Dátum narodenia: 13. 10. 1969. Miesto narodenia: Tunis, Tunisko. Štátna príslušnosť: Tunisko. Číslo cestovného pasu: K754050 (tuniský pas vydaný 26. 5. 1999, ktorého platnosť skončila 25. 5. 2004). Národné identifikačné číslo: 04756904 vydané 14. 9. 1984. Ďalšie informácie: a) talianske daňové registračné číslo: BCHMHT69R13Z352T; b) meno matky je Hedia Bannour. Dátum zaradenia do zoznamu v zmysle článku 2a ods. 4 písm. b): 24. 4. 2002.“

                        2.

                        „Imad Ben Bechir Ben Hamda Al-Jammali. Adresa: 4 Al-Habib Thamir Street, Manzal Tmim, Nabul, Tunisko (súkromná adresa). Dátum narodenia: 25. 1. 1968. Miesto narodenia: Menzel Temime, Tunisko. Štátna príslušnosť: Tunisko. Číslo cestovného pasu: a) K693812 (tuniský pas vydaný 23. 4. 1999, ktorého platnosť skončila 22. 4. 2004), b) 01846592 (národné identifikačné číslo). Ďalšie informácie: a) talianske daňové registračné číslo: JMM MDI 68A25 Z352D; b) meno matky je Jamilah. Dátum zaradenia do zoznamu v zmysle článku 7d ods. 2 písm. i): 23. 6. 2004.“